31989R3537
L 347/20
JURNALUL OFÍCIAL AL UNIUNII EUROPENE
REGULAMENTUL (CEE) NR. 3537/89 AL COMISIEI
din 27 noiembrie 1989
privind etapa de comercializare la care se referă prețul mediu pentru carcasele de porc
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a pieței în sectorul cărnii de porc (1), astfel cum a fost modificat ultima dată prin Regulamentul (CEE) nr. 1249/89 (2), în special articolul 4 alineatul (6),
întrucât piețele reprezentative cuprind, pentru fiecare țară, toate piețele trecute în anexa la Regulamentul (CEE) nr. 2123/89 al Comisiei (3);
întrucât, conform articolului 4 alineatul (2) din Regulamentul (CEE) nr. 2759/75, prețul mediu ponderat pentru carcasele de porc pe piețele reprezentative ale Comunității trebuie stabilit pentru a se estima dacă situația de pe piață justifică măsuri de intervenție;
întrucât, pentru stabilirea acestui preț mediu pentru carcasele de porc, trebuie să fie disponibile prețuri comunitare comparabile; întrucât, în acest scop, ar trebui utilizată o singură calitate de carcase de porci corespunzătoare standardului de calitate menționat la articolul 4 alineatul (1) din Regulamentul (CEE) nr. 2759/75, precum și e etapă de comercializare clar definită; întrucât carcasele de porc sunt în general comercializate în etapa de abatorizare, acest stadiu este cel care ar trebui adoptat;
întrucât cotațiile pentru carcasele de porc urmează a fi stabilite în întreaga Comunitate prin aplicarea baremului comunitar de clasificare a carcaselor de porc stabilit de Regulamentul (CEE) nr. 3220/84 (4) al Consiliului, astfel cum a fost modificat prin Regulamentul (CEE) 3530/86 (5), precum și normele detaliate de aplicare stabilite de Regulamentul (CEE) nr. 2967/85 (6) al Comisiei; întrucât definiția calității standard în conformitate cu articolul 2 alineatele (2) și (3) din Regulamentul (CEE) nr. 3220/84 a fost simplificată de Regulamentul (CEE) nr. 1250/89 al Consiliului din 3 mai 1989 de stabilire a prețului de bază și a calității standard la porcii sacrificați pentru perioada 1 iulie 1989 - 30 iunie 1990 (7); întrucât, pe lângă aceasta, lista piețelor reprezentative pentru carnea de porc din Comunitate, stabilită de Regulamentul (CEE) nr. 43/81 (8) al Consiliului, astfel cum a fost modificat ultima dată prin Regulamentul (CEE) nr. 3553/88 (9), a fost înlocuită cu cea din Regulamentul (CEE) nr. 2123/89; întrucât, din aceste motive, ar trebui modificate normele privind etapa de comercializare la care se referă prețul mediu pentru carcasele de porc;
întrucât, din motive de claritate, ar trebui adoptat un nou regulament care să coroboreze toate normele privind etapa de comercializare la care se referă prețul mediu pentru carcasele de porc; întrucât Regulamentul (CEE) nr. 2342/86 (10) al Comisiei, astfel cum a fost modificat prin Regulamentul (CEE) nr. 2847/87 (11), ar trebui abrogat în consecință;
întrucât măsurile prevăzute de prezentul regulament sunt conforme cu avizul Comitetului de gestionare pentru carnea de porc,
ADOPTĂ PREZENTUL REGULAMENT:
Articolul 1
(1) Prețul pieței comunitare pentru carcasele de porc menționat la articolul 4 alineatul (2) din Regulamentul (CEE) nr. 2759/75 se determină pe baza prețurilor la intrarea în abator, exclusiv taxa pe valoarea adăugată, plătite furnizorilor de porcine vii.
(2) Prețurile menționate la alineatul (1) includ valoarea organelor comestibile neprelucrate și a resturilor animale și se exprimă prin raportare la 100 kg de carcase de porc în stare refrigerată:
-
prezentate în conformitate cu prezentarea de referință stabilită la articolul 2 alineatul (1) din Regulamentul (CEE) nr. 3223/84
și
-
cântărite și clasificate pe cârligul abatorului, greutatea înregistrată fiind transformată în greutate de carcasă rece în conformitate cu metodele stabilite la articolul 2 din Regulamentul (CEE) nr. 2967/85.
Articolul 2
(1) Prețul de piață pentru carcasele de porc dintr-un stat membru este egal cu media cotațiilor pentru carcasele de porc, înregistrate pe piețe sau la centrele de cotație din statul membru respectiv, prevăzute la anexa la Regulamentul (CEE) nr. 2123/89.
(2) Prețul menționat la alineatul (1) se determină pe baza cotațiilor înregistrate pentru carcasele care cântăresc:
-
de la 60 până sub 120 kg grad U;
-
de la 120 până sub 180 kg grad R.
Alegerea categoriilor de greutate și ponderarea acestora rămân la latitudinea statului membru în cauză; acesta din urmă informează Comisia cu privire la aceasta.
Articolul 3
(1) Regulamentul (CEE) nr. 2342/86 se abrogă.
(2) Trimiterile la Regulamentul (CEE) nr. 2342/86 se înțeleg ca trimiteri la prezentul regulament.
Articolul 4
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 noiembrie 1989.